
Правила за провеждане на конкурса за званието 
„Европейска столица на културата“ за 2032 г. в България

Министърът на културата на Република България, като взе предвид Решение № 445/2014/ЕС на Европейския парламент и на Съвета от 16 април 2014 г. за установяване на действие на Съюза „Европейски столици на културата“ за годините 2020-2033 и за отмяна на Решение № 1622/2006/ЕО (наричано по-долу „Решението“), подготви настоящите Правила за провеждане на конкурса за званието „Европейска столица на културата“ за 2032 г. в България.

Член 1
Общи разпоредби

1. Настоящите процедурни правила уреждат организацията на конкурса за званието „Европейска столица на културата“ за 2032 г. в България, и по-конкретно състава, членството и дейността на експертния екип, назначен за провеждане на процедурата по подбор (наричан по-долу „Експертният екип“ или „Екипът“).
2. Екипът утвърждава списък с одобрените кандидати на етапа на предварителен подбор, а след провеждането на заседанието за окончателен подбор, предлага един град за носител на званието „Европейска столица на културата“ през 2032 г., освен ако не бъде установено, че никой град не е изпълнил всички критерии.
3. Органът, отговорен за организирането и управлението на конкурса (наричан по-долу „Управляващ орган“), е Министерството на културата на Република България.

Член 2
Състав на експертния екип

1. Екипът се състои от дванадесет членове. Европейските институции и органи назначават десет членове: Европейският парламент, Съветът и Европейската комисия назначават по трима членове всеки, а Комитетът на регионите назначава един член на Eкипа. Министърът на културата на Република България назначава двама членове в съответствие с процедурата на Управляващия орган и след консултация с Европейската комисия.

2. Екипът се ръководи от председател, който се замества от заместник-председател при негово или нейно отсъствие. Председателят трябва да бъде един от членовете, назначени от европейските институции и органи. 

3. Председателят и заместник-председателят се определят от членовете на Екипа в началото на заседанието за предварителен подбор, като по възможност се търси консенсус.

4. Ако не бъде постигнат консенсус, се организира гласуване. Председателят и заместник-председателят се избират с тайно гласуване. Бюлетините за гласуване се осигуряват от Управляващия орган, който ръководи и контролира гласуването. За председател и заместник-председател се избират кандидатите, които получат гласовете на мнозинството от присъстващи членове на Екипа. 

5. Ако никой кандидат не събере мнозинство в първия тур на гласуване, се провежда втори тур между двамата кандидати с най-много гласове.

Член 3
Членство в Експертния екип

1. Членовете на Екипа не могат да бъдат заменяни с резервни членове, освен в случаите, предвидени в параграф 4 по-долу.
2. Членовете на Екипа трябва да са граждани на Съюза. Като членове на Екипа те работят независимо, лично и не представляват никоя организация. Те трябва да имат значителен опит и експертиза в областта на културата, културното развитие на градовете или в организирането на събитие от типа „Европейска столица на културата“ или международно културно събитие с подобен мащаб и цел. Освен това трябва да могат да отделят подходящ брой работни дни за дейността на Екипа. Служители на Управляващия орган не могат да бъдат членове на Екипа.
3. Членовете на Екипа подписват декларация, че нямат реален или потенциален конфликт на интереси във връзка с който и да е кандидатстващ за званието „Европейска столица на културата“ град преди провеждането на заседанията за предварителен и окончателен подбор. Управляващият орган съхранява оригинала на декларацията на всеки член на Екипа.
4. Отговорност на членовете на Екипа е да уведомят за промени в професионалните или личните си задължения, които могат да породят реален или потенциален конфликт на интереси във връзка с конкретен кандидат-град. В случай на такава декларация или ако конфликт на интереси стане известен, членът трябва да подаде оставка, а съответната институция или орган на Съюза или държавата членка замества този член за остатъка от мандата според съответната процедура.
5. За целите на процедурата по подбор, членството на членовете на Екипа, назначени от Министъра на културата на Република България, се прекратява:
a. След приключване на работата по процедурата за подбор,
b. При подаване на оставка,
c. При прекратяване на членството,
d. При смърт на член на Екипа.

6. Министърът може да прекрати назначението на член на Експертния екип, когото е назначил, ако:
a. Този член не участва в първия кръг на конкурса без задоволително писмено обяснение, 
b. Този член наруши изискванията за неразгласяване, посочени в член 4 от настоящите правила,
c. Този член не подаде оставка, ако стане известен конфликт на интереси. В такъв случай, ако министърът на културата го счита за уместно, може да назначи заместник. 

Член 4
Заседания на Експертния екип

1. Заседанията на Екипа се свикват от Управляващия орган. Писмени покани за участие в първия етап на процедурата за подбор се изпращат до представителите на градовете, които са отговорили на поканата за подаване на кандидатури (наричана по-долу „поканата“), чрез подаване на заявление в рамките на крайния срок, посочен в поканата. Избраните от Екипа градове, ще бъдат поканени да участват в окончателния подбор чрез покана за подаване на попълнени и преработени кандидатури. 
2. Управляващият орган осигурява цялото необходимо техническо и логистично съдействие за работата на Екипа по време на заседанията.
3. Заседанията на Екипа не са публични. Представители на Управляващия орган и на Европейската комисия имат право да участват в заседанията на Екипа като наблюдатели. Други лица могат да бъдат поканени за участие с одобрението на всички присъстващи членове на Екипа.
4. Заседанието се ръководи от председателя на екипа или, в негово/нейно отсъствие – от заместник-председателя, който носи отговорност за провеждането на заседанието.
5. Гласуването в Екипа няма да бъде тайно. Гласовете се подават чрез вдигане на ръка или устно.
6. Членовете на Екипа нямат право да разгласяват информация относно отделните кандидатури и препоръките на Eкипа, свързани с кандидатурата на градовете, преди приключване на окончателния подбор. Все пак председателят или, в негово/нейно отсъствие, заместник-председателят може да отговаря устно на запитвания от страна на кандидатстващите градове след провеждане на заседанието за предварителен подбор.
7. Работният език на Експертния екип ще бъде английски език.
8. След всяко заседание на Екипа се изготвя доклад на английски език от докладчик, избран между членовете му, който се одобрява от всички членове на Екипа. 

Член 5
Предварителен подбор

1. Управляващият орган изпраща получените кандидатури от градовете-кандидати до всички членове на Екипа и до Европейската комисия. 
2. Управляващият орган кани градовете-кандидати да изпратят делегация за изслушване на заседанието за предварителен подбор. Градовете са свободни сами да решат кои представители да изпратят, като делегацията е ограничена до максимум 10 души. Градовете могат да доведат собствен техник, който няма да се брои за член на делегацията, при условие че не взема думата по време на изслушването. 
3. Заседанието за предварителен подбор се провежда няколко седмици след крайния срок за подаване на кандидатури. 
4. Изслушването включва:
a. Устно представяне от всеки град-кандидат, с обобщение на неговата кандидатура, с времеви лимит от 30 минути,
b. Сесия „въпроси и отговори“ между Експертния екип и всеки град-кандидат, с времеви лимит от 60 минути.
5. Езиците, използвани по време на изслушванията, ще бъдат български и английски, като Управляващият орган осигурява симултанен превод.
6. Не се допуска Екипът да посещава градовете-кандидати преди провеждането на заседанието за предварителен подбор.
7. Екипът оценява градовете-кандидати въз основа на техните кандидатури и изслушванията, съгласно целите и критериите, установени в Решението.
8. След изслушванията Екипът обсъжда силните страни на всеки град и се обединява около кратък списък с градове-кандидати, които ще бъдат поканени да преработят и допълнят кандидатурите си в рамките на етапа на окончателен подбор. Екипът следва да включи в краткия списък само онези градове, които счита за реални претенденти за препоръка на окончателния етап.
9. Екипът следва да се стреми към постигане на консенсус относно градовете, които ще бъдат подбрани. Ако не бъде постигнат консенсус, решението за съставяне на краткия списък се взема чрез гласуване. За всеки град-кандидат, всеки член на Екипа гласува „за“ или „против“ включването му в краткия списък. Решението за включване на даден град в списъка се взема с обикновено мнозинство от присъстващите членове на Експертния екип. При равен брой гласове решаващият вот се подава от председателя, а при негово/нейно отсъствие – от заместник-председателя. 
10. Целият Експертен екип следва да одобри окончателното решение.
11. Краткият списък, изготвен от Екипа, ще бъде обявен на пресконференция след заседанието за предварителен подбор.
12. Екипът изготвя доклад, съдържащ обща оценка на всички кандидатури, краткия списък с градове-кандидати, които следва да бъдат разглеждани по-нататък, както и препоръки към тези градове. 
13. Екипът представя доклада си на Управляващия орган и на Европейската комисия, по принцип не по-късно от 30 календарни дни след заседанието за предварителен подбор.
14. Министерството на културата официално одобрява краткия списък въз основа на доклада на Екипа.
15. Европейската комисия и Управляващият орган публикуват доклада на Екипа на съответните си уебсайтове. 
16. Управляващият орган изпраща писмо до всички градове, включени в краткия списък, с покана за допълване и преработване на техните кандидатури, като посочва крайния срок за подаването им.


Член 6
Окончателен подбор

1. Градовете-кандидати, включени в краткия списък, трябва да допълнят и преработят кандидатурите си с оглед по-нататъшното им съответствие с критериите, посочени в Решението, както и да вземат предвид препоръките, направени от Екипа в доклада от предварителния подбор.
2. Управляващият орган изпраща допълнените и преработени кандидатури, получени от предварително подбраните градове, на всички членове на Екипа и на Европейската комисия.
3. Ако Екипът желае да посети градовете, включени в краткия списък, тези посещения се извършват след крайния срок за подаване на допълнени и преработени кандидатури и преди окончателното заседание за подбор. От двама до четирима членове на Екипа ще бъдат изпратени да представляват целия екип по време на посещенията. Най-малко един от делегираните членове трябва да бъде назначен от европейска институция или орган. Трябва да се гарантира равно третиране на всички предварително подбрани градове, което означава, че всички те следва да бъдат посетени от делегацията. Не могат да се приемат индивидуални покани от съответните градове. Посещенията се организират от съответните градове в сътрудничество с Управляващия орган. Посещението във всеки град следва да продължи приблизително един ден.
4. Управляващият орган кани градовете да изпратят делегация за изслушване на окончателното заседание за подбор. Градовете сами решават кои представители да изпратят, като делегацията е ограничена до максимум 10 души. Градовете могат да доведат за собствена сметка техник, който няма да се брои за член на делегацията, при условие че не взема думата по време на изслушването. 
5. Заседанието за окончателен избор се провежда не по-късно от девет месеца след заседанието за предварителен подбор. При необходимост, Управляващият орган, в консултация с Европейската комисия, може да удължи този срок с разумен период.
6. Изслушването включва:
a. Устно представяне от всеки град-кандидат с възможно най-точно и актуално изложение на кандидатурата, с времеви лимит от 30 минути;
b. Сесия „въпроси и отговори“ между Експертния екип и всеки град-кандидат, чиято продължителност ще бъде уточнена от Управляващия орган до всички предварително подбрани градове на по-късен етап.
7. Езиците, използвани по време на изслушванията, ще бъдат български и английски, като Управляващият орган осигурява симултанен превод. 
8. Екипът оценява предварително подбраните градове въз основа на преработените кандидатури и изслушванията съгласно целите и критериите, установени в Решението.
9. Екипът се стреми да препоръча един град за носител на званието чрез консенсус. Ако не бъде постигнат консенсус, решението за града се взема с обикновено мнозинство от присъстващите членове на Експертния екип. Всеки член на Екипа има един глас и го дава за един град. Ако в първия тур никой град не получи необходимото мнозинство, се провежда втори тур на гласуване. Двата града, получили най-много гласове от присъстващите членове на Екипа, както и всички градове, получили равен брой гласове, преминават към втория тур. За да бъде прието решение във втория тур, то трябва да бъде подкрепено от мнозинство от присъстващите членове.
10. При необходимост от трети тур на гласуване, градът с най-нисък брой гласове се елиминира. При равен брой гласове между два или повече кандидати за последното място, решаващият глас за това кой град да бъде елиминиран преди третия тур има председателят на Екипа, а при негово/нейно отсъствие – заместник-председателят.
11. Ако и след третия тур няма град с мнозинство, се провежда следващ тур по описаната по-горе процедура. При равен брой гласове в четвъртия тур, решаващият глас има председателят, а при негово/нейно отсъствие – заместник-председателят.
12. Ако никой от градовете-кандидати не отговаря на всички критерии, Експертният екип може да препоръча да не се присъжда званието. 
13. Целият Експертен екип следва да одобри окончателното решение. 
14. Решението на Екипа се обявява на пресконференция след заседанието за окончателен подбор.
15. Екипът изготвя общ доклад с оценка на кандидатурите на всички подбрани градове и надлежно обоснована препоръка за номиниране на един град като „Европейска столица на културата“. Докладът съдържа и препоръки към избрания град относно напредъка, който следва да бъде постигнат до годината на званието, в случай че бъде официално определен. Докладът посочва и въпросите, които Екипът ще повдигне по време на първото мониторингово заседание на Екипа. 
16. Екипът предава доклада си на Управляващия орган и на Европейската комисия, по принцип не по-късно от 30 календарни дни след датата на окончателното заседание. Европейската комисия и Управляващият орган публикуват доклада на Екипа на съответните си уебсайтове.
17. Министерството на културата на Република България определя един град за Европейска столица на културата въз основа на препоръката, съдържаща се в доклада за подбор на Експертния екип, и уведомява Европейския парламент, Съвета, Комисията и Комитета на регионите за това решение. 

Член 7
Заключителни разпоредби

1. Всеки член на Екипа, назначен от Министъра на културата на Република България, има право на възстановяване на разходите за пътуване и настаняване, свързани с изпълнението на функциите му като член на Експертния екип, съгласно съответното национално законодателство или нормативна уредба, както и на дневни и възнаграждение за работата му. Разходите, свързани с участието в заседанията на членовете на Екипа, назначени от европейските институции и органи, се покриват от Европейската комисия.
2. Настоящите правила за работа влизат в сила от датата на тяхното подписване от Министъра на културата на Република България.

